S-245/2008

Mál þetta, sem var dómtekið 20. október sl., höfðaði lögreglustjórinn á Akureyri hér fyrir dómi með ákæruskjali útgefnu 12. september sl. á hendur X;

„fyrir umferðarlagabrot, með því að hafa föstudagskvöldið 4. júlí 2008, ekið bifreiðinni VM-060, undir áhrifum fíkniefna (með 165 ng/ml af kókaíni í blóði) frá miðbæ Akureyrar og um Þórunnarstræti og Mímisbraut, þar sem lögreglan stöðvaði akstur hans.

Telst þetta varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. 5. gr. laga nr. 66,2006

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 1. mgr., sbr. 4. mgr. 102. gr. nefndra umferðarlaga, sbr. 18. gr. laga nr. 66, 2006.“

Ákærði hefur fyrir dómi játað skýlaust þá háttsemi, sem lýst er í ákæruskjali. Játning ákærða er í samræmi við rannsóknargögn lögreglu, en þar á meðal er matsgerð sérfræðings á Rannsóknastofu Háskólans í lyfja- og eiturefnafræði, þar sem finna má niðurstöður blóðrannsóknar, sem gerð var á blóði ákærða. Kemur þar fram, að kókaínmagn í blóði ákærða hafi verið 165 ng/ml.

Í 1. mgr. 45. gr. a umferðarlaga nr. 50, 1987, kemur fram, að enginn megi stjórna eða reyna að stjórna vélknúnu ökutæki ef hann er undir áhrifum ávana- og fíkniefna, sem óheimil eru á íslensku yfirráðasvæði, en umrætt kókaín fellur þar undir samkvæmt 6. gr., sbr. 1. mgr. 2. gr. laga nr. 66/1974. Í 2. mgr. 45. gr. a nefndra umferðarlaga kemur fram, að ökumaður teljist vera undir áhrifum ávana- og fíkniefna og óhæfur til að stjórna ökutæki örugglega mælist slík efni í blóði eða þvagi ökumanns. Brot ákærða telst því nægjanlega sannað og er brot hans réttilega heimfært til refsiákvæða í ákæru.

Verður dómur lagður á málið án frekari sönnunarfærslu með heimild í 125. gr. laga um meðferð opinberra mála nr. 19, 1991.

Samkvæmt vottorði sakaskrár ríkisins, dagsettu 12. september sl., hefur sakaferill ákærða ekki áhrif við ákvörðun refsingar í máli þessu.

Þykir refsing ákærða eftir atvikum vera hæfilega ákvörðuð 140.000,- króna sekt til ríkissjóðs, sem greiðist innan fjögurra vikna frá birtingu þessa dóms að telja, en ákærði sæti ella fangelsi í tíu daga.

Með vísan til 101. og 102. gr. umferðarlaga nr. 50, 1987, ber að svipta ákærða ökurétti. Þykir hún eftir atvikum, en einnig með hliðsjón af dómi Hæstaréttar í máli nr. 490/2007 frá 31. janúar 2008, hæfilega ákveðin 12 mánuðir frá birtingu dómsins að telja.

Af hálfu ákæruvalds er þess krafist, að ákærði verði dæmdur til að greiða sakarkostnað í málinu. Samkvæmt sakarkostnaðaryfirliti sýslumannsins á Akureyri felst kostnaðurinn í töku blóðsýnis, alkóhólrannsókn og rannsókn á fíkniefnum í blóði, samtals 114.139,- krónur. Af gögnum málsins má sjá, að ákærði var handtekinn grunaður um akstur undir áhrifum ávana- og fíkniefna, en ekki ölvunarakstur. Í rannsóknarbeiðni lögreglu til Rannsóknarstofu Háskóla Íslands í lyfja- og eiturefnafræði var óskað eftir leit að kókaíni í blóðsýni. Að þessu virtu og þegar litið er til sakargifta, þykir rétt að fella kostnað við rannsókn á áfengismagni í blóði á ríkissjóð kr. 8.700,-, en annan sakarkostnað, alls 105.439,- krónur, ber að dæma ákærða til að greiða.

Dóm þennan kveður upp Ó-kk-nf Ó-kk-nf dómstjóri.

D Ó M S O R Ð :

Ákærði, X, greiði 140.000,- krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í 10 daga.

Ákærði er sviptur ökurétti í 12 mánuði frá birtingu dómsins að telja.

Ákærði greiði 105.439,- krónur í sakarkostnað.